Vaistinis bijūnas

Vaistinis bijūnas (Paeonia officinalis) – bijūninių šeimos bijūnų (Paeonia) genties augalas. Pavadinimas kildinamas iš graikų kalbos žodžio paeon – gydymo dievas ir gydytojų globėjas graikų mitologijoje – tarpininkaujant lenkų, rytų slavų ar lotynų kalbomis. Lietuvoje dar vadinamas panavija, pinavija, pivonija.

Daugiametis žolinis augalas, išauga iki 1 m aukščio. Turi storą sultingą šaknį. Žiedai rausvi. Vaisiai – lapavaisiai. Žydi birželio mėn. 

Darželiuose auginamas dėl grožio kaip dekoratyvinis augalas.

Vaistinis bijūnas natūraliai paplitęs viduržemio jūros kraštuose. Į šiaurę pateko su krikščioniška vienuolynų kultūra.

Kaip vaistinis augalas žinomas jau antikinėje Graikijoje (Teofrastas, Dioskuridis). Vartojamos šaknys ir žolė (šaknis galima kasti bet kuriuo augalo vegetacijos laikotarpiu).

Vartojama kaip raminanti, migdanti, prieštraukulinė priemonė. Gydoma neurastenija, nemiga.

Kategorija:Bijūniniai
Kategorija:Vaistiniai augalai
Kategorija:Dekoratyviniai augalai